***Priloga št. 2***

# VAROVANJE OSEBNIH PODATKOV IN POSLOVNIH SKRIVNOSTI

**1. Varstvo osebnih podatkov**

**Pravna podlaga**

Varovanje osebnih podatkov bo zagotovljeno v skladu z veljavno zakonodajo, torej Splošno uredbo o varstvu podatkov (General Data Protection Regulation, GDPR – Uredba (EU) 2016/679 Evropskega parlamenta in Sveta, v nadaljevanju; Splošna uredba o varstvu podatkov) in Zakonom o varstvu osebnih podatkov (ZVOP-1), ki ureja varstvo osebnih podatkov, vključno s 140. členom Uredbe št. 1303/2013/EU ter povezano vsebino Pravilnika o varstvu osebnih podatkov Ministrstva za gospodarski razvoj in tehnologijo.

**Osnovni podatki o upravljavcu**

Identiteta in kontaktni podatki upravljavca osebnih podatkov;

Ministrstvo za gospodarski razvoj in tehnologijo, Kotnikova ulica 5, 1000 Ljubljana, tel: (01) 400 33 11, e-mail: gp.mgrt@gov.si, spletna stran: http://www.mgrt.gov.si/, ki ga predstavlja minister Matjaž Han, tel: 01 400 36 21, e-mail: gp.mgrt@gov.si

Ministrstvo za gospodarski razvoj in tehnologijo je, v skladu z zahtevo iz Splošne uredbe o varstvu podatkov, imenovalo pooblaščeno osebo za varstvo osebnih podatkov, ki znotraj ministrstva preverja skladnost obdelav osebnih podatkov iz pristojnosti ministrstva v skladu s Splošno uredbo o varstvu podatkov in ZVOP-1. Podatki pooblaščene osebe za varstvo osebnih podatkov so objavljeni na spletni strani ministrstva, doseči pa jo je mogoče preko elektronskega naslova dpo.mgrt@gov.si

Ministrstvo se kot upravljavec zaveže, da bo zagotovilo zadostna jamstva za izvedbo ustreznih tehničnih in organizacijskih ukrepov, ki so podrobneje vsebovani v Pravilniku o varstvu osebnih podatkov, na tak način, da bo njegova obdelava osebnih podatkov izpolnjevala zahteve iz Splošne uredbe o varstvu podatkov in ZVOP-1.

V nadaljevanju tega poglavja, se besedna zveza »osebni podatki prijavitelja« oz. beseda »prijavitelj« ter beseda »posameznik« lahko nanaša tudi na druge osebe, oziroma na vse osebne podatke drugih oseb, katere bodo obdelovali zaposleni na ministrstvu ter drugi javni uslužbenci, ki so posebej omenjeni v nadaljevanju, v okviru izvajanja razpisa oziroma pogodbe o sofinanciranju.

**Čas obdelave oziroma rok hrambe**

Prejeti osebni podatki se bodo obdelovali le toliko časa, dokler bo to potrebno za dosego namena, zaradi katerega so se zbirali ali nadalje obdelovali, torej dokler ne bo razpis izveden oziroma operacija zaključena in roki za poročanje in spremljanje pretečeni. Po izpolnitvi namena obdelave, pa bodo osebni podatki izbrisani oziroma uničeni. V izjemnih primerih, ko drugače ni mogoče določiti roka hrambe osebnih podatkov po koncu njihove obdelave, je to rok petih (5) let, podobna rešitev velja tudi za primere, kadar Zakon o varstvu dokumentarnega in arhivskega gradiva ter arhivih oziroma na njegovi podlagi klasifikacijski načrt Ministrstva za gospodarski razvoj in tehnologijo predpisuje hrambo in tip hrambe dokumentov, v katerih se osebni podatki nahajajo, bodo tovrstni osebni podatki arhivirani in tam kjer je mogoče izbrisani – če ne sodijo med trajno arhivsko gradivo.

Skladno z b) točko prvega odstavka 5. člena Splošne uredbe o varstvu podatkov, je nadaljnja obdelava v namene arhiviranja v javnem interesu ali v statistične namene združljiva s prvotnim namenom obdelave, pri čemer se bodo osebni podatki, ki bodo arhivirani v javnem interesu oziroma v statistične namene varovali z ustreznimi zaščitnimi ukrepi, ki so skladno s prvim odstavkom 89. člena Splošne uredbe o varstvu podatkov enaki drugim ukrepom za varstvo osebnih podatkov in so opredeljeni v nadaljevanju.

Za namene presojanja ali je prejemnik opustil investicijo, ali je izvedel ali dopustil bistvene spremembe, ki bi lahko vplivale na naravo, značaj, cilje ali pogoje izvajanja investicije, zaradi katerih bi se spremenili prvotni cilji investicije ter presoje ali je prejemnik ciljnim skupinam iz javnega razpisa omogočil uporabo investicije, je rok za hrambo dokumentov povezanih s takšnim razpisom še pet (5) let od zaključka investicije.

**Namen obdelave**

Ministrstvo za gospodarski razvoj in tehnologijo se zavezuje, da bodo osebni podatki obdelani zakonito, pošteno in na pregleden način ter da bo od upravičenca zahtevalo, pridobivalo in obdelovalo zgolj osebne podatke, ki so neposredno in objektivno povezani z izvajanjem tega javnega razpisa, oziroma izvrševanjem pogodbe o sofinanciranju.

Namen obdelave je izvedba javnega razpisa ali javnega poziva (preverba izpolnjevanja razpisnih pogojev, izdelava ocene prejete vloge, preverba točnosti podatkov glede na javne evidence), vodenje podatkov in evidenc (evidence izbranih in neizbranih prijaviteljev (vključno z zavrženimi vlogami), vodenje statističnih in drugih analitičnih evidenc, priprava opomnikov in drugih notranjih dopisov. Namen obdelave podatkov po sklenitvi pogodbe o sofinanciranju pa bo preverjanje izpolnjenosti pogojev, rokov in proračunskih možnosti za izplačilo zahtevka (nastanek dejanskih stroškov, realizacija, in druge oblike dokazil), vodenje evidence veljavnih operacij (odstopi od pogodb), poročanje Uradu Republike Slovenije za okrevanje in odpornost (v nadaljnjem besedilu: URSOO), Ministrstvu za finance, Računskemu sodišču, Uradu za nadzor proračuna in drugim pristojnim nadzornim organom, vodenje statističnih in drugih analitičnih evidenc, priprava opomnikov in drugih notranjih dopisov, vrednotenje, objava prejemnikov sredstev, obdelava za namene sodelovanja in priprave oziroma izdelave vlog v postopkih pred pristojnimi organi (postopki pred sodnimi, preiskovalnimi ali drugimi pristojnimi organi), poročanje o dodeljenih državnih pomočeh, obdelava za namene programa e-RAR ter učinkovitega delovanja informacijskih sistemov, ki jih uporablja ali jih je dolžno uporabljati ministrstvo (aplikacijo MFRAC).

Vsebina obdelave iz prejšnjega odstavka je omejena na;

- vpogled, zbiranje, beleženje, urejanje in shranjevanje ter izbris ali uničenje (v kolikor je nujno se lahko doda še; strukturiranje, prilagajanje ali spreminjanje, priklic, uporaba, razkritje s posredovanjem, razširjanje ali drugačno omogočanje dostopa, prilagajanje ali kombiniranje, omejevanje,) osebnih podatkov prijaviteljev in upravičencev, pri čemer se zbirajo sledeče vrste osebnih podatkov:

* osebna imena,
* davčne številke,
* naslovi,
* podatki o izvajalcih,

ki se nanašajo na:

* zaposlene pri upravičencih,
* zunanje izvajalce.

Določene podatke sme ministrstvo (oziroma druge javne institucije v njegovem imenu) v povezavi z nadpisanimi nameni obdelave pridobivati tudi iz javno dostopnih virov in uradnih evidenc (npr. register dejanskih lastnikov pri AJPES), pri čemer lahko taka obdelava temelji na vaši predhodni izjavi oz. zakonskih upravičenjih ministrstva.

**Zakonitost obdelave in pravna podlaga**

Temelj zakonitosti obdelave osebnih podatkov, ki bodo posredovani v vlogi prijavitelja oziroma v dokazilih in drugih gradivih, tako ob prijavi na zadevni javni razpis kot tekom trajanja investicije oz. izvajanja pogodbe o sofinanciranju, izhaja iz b) točke 1. odstavka 6. člena Splošne uredbe o varstvu podatkov, saj je obdelava tovrstnih podatkov potrebna za izvajanje nalog, povezanih z javnim razpisom (kot so preverba in ocenjevanje vloge, komunikacija z upravičencem, izdaja sklepa o izbiri in s tem zamejeni združljivi nameni naknadne obdelave), torej nalog, ki se izvajajo na zahtevo upravičenca pred potencialno sklenitvijo pogodbe o sofinanciranju, ob njegovi prijavi na zadevni javni razpis, oziroma v nadaljnje, ob izvajanju tovrstne pogodbe.

Zagotovitev osebnih podatkov v kontekstu prijaviteljeve vloge in prijave na zadevni javni razpis oziroma pripadajočih dokazil, je **obveznost, ki je potrebna za sklenitev pogodbe o sofinanciranju**. Morebitne posledice, če se tovrstni podatki ne zagotovijo, torej če se odda prijava in vloga, ki je pomanjkljiva, saj ne vsebuje določenih osebnih podatkov, ki bi bili z vidika presoje vloge oziroma prijave nujni, je izdaja **sklepa o neizbiri, oziroma formalno zavrženje vloge**. Prijavitelj je lahko, skladno s pravili upravnega postopka pozvan, da svojo pomanjkljivo prijavo oziroma vlogo ustrezno dopolni.

V kolikor bo v prihodnje pogodba o sofinanciranju sklenjena, pa bo obveznost posredovanja osebnih podatkov v kontekstu zahtevkov in pripadajočih dokazil oziroma drugih gradiv, **pogodbena obveznost upravičenca**, pri čemer bo neizpolnjevanje te pogodbene obveznosti lahko privedlo do tega, da **zahtevki ne bodo mogli biti plačani** oziroma, v izjemnih primerih, celo do **odstopa od pogodbe**.

**Ukrepi za varovanje osebnih podatkov**

Zaposleni na Ministrstvu za gospodarski razvoj in tehnologijo (skrbniki pogodb, kontrolorji) in drugi javni uslužbenci, ki morajo po službeni dolžnosti imeti dostop do osebnih podatkov, so po Splošni uredbi o varstvu podatkov, Zakonu o varstvu osebnih podatkov ter kazensko in civilno zavezani k varovanju osebnih podatkov ter tudi k varovanju z njimi povezanih podatkov ali osebnih podatkov označenih na drug način (na podlagi Zakona o tajnih podatkih, Zakona o gospodarskih družbah in drugimi predpisi), za celotno obdobje trajanja pogodbe o zaposlitvi in tudi po njenem prenehanju.

Ukrepi za varovanje osebnih podatkov, katere na tehnični ravni izvaja Ministrstvo za gospodarski razvoj in tehnologijo, vključujejo zlasti fizično varovanje gradiva, ki vsebuje osebne podatke na za to posebej določenih mestih in v posebnih varovanih omarah, ki so pod ključem. Pisarne uslužbencev, kje se gradivo hrani, so varovane z navadnimi vrati in se zaklepajo, delovni prostori ministrstva pa so varovani tako z varnostno službo, kot kamerami ter varnimi vrati na vseh vhodih. V organizacijskem varnostni ukrepi predstavljajo predvsem spoštovanje načela minimalnosti, oziroma izvedbo psevdonimizacije podatkov, kadar bo to mogoče in primerno za obdelavo, ter usposabljanje delavcev o varstvu in delu z osebnimi podatki.

Glede varovanje osebnih podatkov v e-okolju, so javni uslužbenci pri varovanju dokumentov oziroma podatkov dolžni ravnati skladno z Uredbo o upravnem poslovanju, pri čemer 85. člen omenjene uredbe nalaga, da se dokumenti ali drugo gradivo, ki vsebuje varovane podatke v elektronski obliki ne smejo brez šifriranja posredovati izven podatkovno komunikacijskega omrežja državnih organov (HKOM). Tovrstni podatki se hkrati smejo posredovati le v ustrezno varovane informacijske sisteme ali v varne elektronske poštne predale, ki so dostopni z uporabo podatkov za varno elektronsko podpisovanje.

Omenjeno velja tudi za aplikacijo eMA oz. IS OU, v kateri se hrani glavnina prejetih osebnih podatkov prijaviteljev, saj se je v njo mogoče prijaviti zgolj preko uporabe gesla in digitalnega potrdila SIGOV-CA. Posamezni obdelovalci imajo znotraj aplikacije eMA oz IS OU dostop samo do tistih operacij oziroma osebnih podatkov, za katere so eksplicitno zadolženi, saj je njihovo delo neposredno povezano z zadevnim razpisom oziroma operacijo.

**Kategorije uporabnikov osebnih podatkov**

Posredovane osebne podatke bodo uporabljale sledeče kategorije oseb: zaposleni na zadevnem direktoratu, ki je pripravil razpis, zaposleni v splošni službi ministrstva, zaposleni v finančni službi ministrstva, zaposleni v kontrolni enoti službe za razvojna sredstva na ministrstvu, zaposleni na URSOO ter zaposleni pri nadzornih organih (FURS, NRS, UNP, RSRS, Eca in ostali pristojni nadzorni organi).

Ministrstvo ne bo preneslo prejetih osebnih podatkov v tretjo državo ali mednarodno organizacijo, razen v primeru sodelovanja z nadpisanimi nadzornimi organi, v kolikor imajo te sedež v tujini (vendar znotraj EGP).

**Pravice prijavitelja in dodatne informacije**

Od ministrstva je mogoče kadarkoli zahtevati **dostop do osebnih podatkov** in **popravek** ali **izbris osebnih podatkov** ali **omejitev obdelave v zvezi s posameznikom, na katerega se nanašajo osebni podatki**, tako da o tem obvesti skrbnika razpisa ali pogodbe, oziroma pooblaščeno osebo za varstvo osebnih podatkov.

Posameznik lahko kadarkoli prekliče obdelavo njegovih osebnih podatkov v celoti oziroma v določenem delu, tako da o tem obvesti skrbnika razpisa ali pogodbe, oziroma pooblaščeno osebo za varstvo osebnih podatkov. Skrbnik razpisa ali pogodbe ter upravičenec skupaj določijo nadaljnjo obliko sodelovanja.

Posameznik ima tudi **pravico da ugovarja obdelavi osebnih podatkov** in **pravico do prenosljivosti svojih osebnih podatkov**, pri čemer se, skladno s tretjim odstavkom 20. člena Splošne uredbe o varstvu podatkov, pravica do prenosa osebnih podatkov ne uporablja glede obdelave, ki je potrebna za opravljanje nalog, ki jih ministrstvo izvaja v javnem interesu ali pri izvajanju javne oblasti v skladu s področnim zakonom ali pravnim aktom, ki je enakovreden zakonu.

Posameznik, na katerega se nanašajo osebni podatki, ima **pravico do vložitve pritožbe** pri nadzornem organu za varstvo osebnih podatkov Republike Slovenije - **pri Informacijskem pooblaščencu,**  Dunajska cesta 22, SI-1000 Ljubljana, tel: 01 230 97 30, e-mail: gp.ip@ip-rs.si, spletna stran: https://www.ip-rs.si/.

Osebni podatki prijavitelja ne bodo podvrženi avtomatiziranemu sprejemanja odločitev oziroma oblikovanju profilov iz prvega in četrtega odstavka 22. člena Splošne uredbe o varstvu podatkov.

**Iznos podatkov zunaj EGP in obstoj avtomatizirane obdelave osebnih podatkov in generiranje profilov**

Ministrstvo podatkov praviloma ne iznaša iz EGP oz. v mednarodne organizacije razen v primerih, ko je skladno z nadpisanimi nameni v presojanje operacije oz. njen nadzor vključena mednarodna institucija (npr. Evropsko računsko sodišče). V takih primerih lahko na podlagi zakona in izrecne zahteve take institucije ministrstvo podatke nudi na vpogled oziroma prenese zadevni instituciji. Vse mednarodne institucije imajo sedež znotraj EGP in nudijo vsaj enakovredno stopnjo varstva osebnih podatkov, kot jo nudi ministrstvo.

Ministrstvo osebne podatke ne obdeluje na avtomatiziran način in ne tvori profilov o posameznikih.

Več o načinu varstva, pravicah upravičenca, nadzoru in metodah obdelave, je dostopno na povezavi; <http://www.mgrt.gov.si/si/o_ministrstvu/varstvo_osebnih_podatkov/>

**2. Varovanje poslovnih skrivnosti**

S prijavo na javni razpis se prijavitelj strinja, da zgoraj našteti uslužbenci ministrstva ter določeni drugi javni uslužbenci (MGRT, PO, MF-PO, RO, URSOO) z namenom preverjanja vloge in odločitve o sofinanciranju, oziroma zaradi izvajanja svoje nadzorske funkcije, vpogledujejo v prijaviteljevo vlogo. Tovrsten vpogled vključuje tudi seznanitev z tistimi deli vloge, ki vsebujejo morebitne poslovne skrivnosti, saj je vpogled v te dele vloge potreben za izdelavo ocene vloge in preverbo izpolnjenosti pogojev.

Prijavitelj se posledično strinja, da so vsi podatki iz vlog, ki jih ocenjevalna komisija pregleduje v okviru zadevnega javnega razpisa - informacije javnega značaja, v kolikor le te **niso posebej označeni z označbo »poslovna skrivnost«**. Označba poslovne skrivnosti se lahko nanaša na posamezen podatek ali na posamezen del vloge, ne more pa se nanašati na vlogo kot celoto. Vse označene poslovne skrivnosti se bodo varovale skladno z zakonom, ki ureja njihovo varovanje in z dobrimi poslovnimi običaji in notranjimi pravilniki ministrstva.

Prijavitelj s prijavo na zadevni razpis soglaša tudi z dejstvom, da se bodo nekateri podatki o operaciji, za katere je tako posebej določeno s predpisi, oz. ki predstavljajo informacije javnega značaja, lahko objavljali. Slednje vključuje predvsem tudi dejstvo, da bo upravičenec vključen v seznam upravičencev, ki bo obsegal navedbo upravičenca, naziv operacije, regijo upravičenca in znesek javnih virov financiranja operacije. Objave podatkov o operaciji in upravičencih do sredstev bodo izvedene v skladu z zakonom, ki ureja dostop do informacij javnega značaja in zakonom, ki ureja varstvo osebnih podatkov, kakor tudi Splošno uredbo o varstvu osebnih podatkov.